Stimulentul educaţional sub formă de tichete sociale
Pentru grădiniţă

LEGISLAŢIE

1. Legea nr. 248/28.10.2015 privind stimularea participării în învăţământul preşcolar a copiilor provenind din familii defavorizate, cu modificările şi completările ulterioare;
2. H.G. nr.15/2016 pentru aprobarea Normelor metodologice de  aplicare a prevederilor Legii nr. 248/2015 privind stimularea participării în învăţământul preşcolar a copiilor provenind din familii defavorizate, cu modificările şi completările ulterioare;

BENEFICIARI

[bookmark: _GoBack]	Beneficiază de stimulant educaţional sub formă de tichete sociale pentru grădiniţă, copiii din familiile defavorizate, dacă îndeplinesc cumulativ următoarele criterii:
-copilul este înscris într-o unitate de învăţământ preşcolar;
- familia beneficiază de venit minim de incluziune care include componenta ajutor pentru familia cu copii, cuantumul acestuia și criteriile sunt prevăzute în Legea 196/2016  privind venitul minim de incluziune cu modificările şi completările ulterioare și în normele metodologice de aplicare a acestei legi, care se aplică în mod corespunzător.
	Începând cu data de 1 ianuarie 2024 stimulant educaţional sub formă de tichete sociale pentru grădiniţă,este acordat familiilor beneficiare de venit minim de incluziune care include componenta ajutor pentru familia cu copii și, prin excepție,se acordă și copiilor aflați în îngrijirea persoanei care a fost desemnată de părinte pentru întreținerea copilului, pe perioada absenței părinților, conform art.104 din Legea nr.272/2004 privind protecția și promovarea drepturilor copilului, republicată, cu modificările ulterioare, dacă veniturile pe persoană, inclusiv copilul aflat în îngrijire, nu depășesc nivelul maxim de venituri pentru acordarea ajutorului pentru familia cu copii.Acordarea stimulentelor educaționale este condiţionată de frecvența regulată la grădiniţă a copiilor din familiile beneficiare ale stimulentului educaţional prevăzut de prezenta lege. 
	În sensul prezentei legi, prin frecvenţă regulată se înţelege prezenţa zilnică a copilului la grădiniţă în luna monitorizată, cu excepţia absenţelor motivate. 
	Se consideră absenţe motivate, ce nu afectează acordarea tichetelor sociale, următoarele cazuri, cu condiţia ca acestea să nu depăşească 50% din zilele de grădiniţă:
– absenţe medicale: motivate, numai dacă părinţii aduc scutiri medicale corespunzătoare perioadelor în care au lipsit copiii, la revenirea acestora la grădiniţă. În caz excepţional, o singură dată pe an şcolar, copiii pot beneficia de tichete sociale şi dacă în luna monitorizată au lipsit mai mult de 50% din zilele de grădiniţă, din motive medicale;
–   învoiri: copiii pot fi învoiţi de către părinţi în limita a 3 zile pe lună, cu condiţia anunţării cadrelor didactice.


